दुए टेबल उप्पर इस कुड़ी दा निक्का भ्रा, छें ब’रें दा, पतले नक्क, पतले होठुएं ते बड्डी अक्खें आह्‌ला जागत लेटे दा कम्बा करदा ऐ। उसदा सैल्ला स्वैटर, सेक धुएं ते मिट्टी कन्नै जगह-जगह दा काला होई गेदा ऐ। स्वैटरा दी छाती उप्पर कुसै ने बड़े शौक-कन्नै चिट्टी उन्ना च कढाई कीती दी ऐ ते लिखे दा ऐ “दीप सिंह।” दीप सिंह दियें अक्खीं दे लम्में कोआंस भरड़ोइयै गोल-गोल टिमकें च बदली गेदे न। ओह् बल्लें-बल्लें, डरे-डरे दा ते सैह्‌मे-सैह्‌मे दा आक्खा करदा ऐ “मेरी ल’त्तें उप्परा लकड़ियां खोह्‌ल्ली देओ। बड़ी पीड़ होआ करदी ऐ। अंकल जी, मेरी ल’त्तें उप्परा लकड़ियां खोह्‌लो, मिगी बड़ी पीड़ होआ करदी ऐ।”